**Y.Δ.Δ.Τ.12.03.001.735.001, 04.02.007.004.005**

**ΕΙΣΗΓΗΤΙΚΗ ΕΚΘΕΣΗ**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Θέμα: Νομοσχέδιο με τίτλο «o Περί του Ευρωπαϊκού Εντάλματος Σύλληψης και των Διαδικασιών Παράδοσης Εκζητουμένων μεταξύ των Κρατών Μελών της Ευρωπαϊκής Ένωσης (Τροποποιητικός) Νόμος του 2021»**

Σκοπός του παρόντος νομοσχεδίου είναι η τροποποίηση του βασικού Νόμου με στόχο την ορθότερη μεταφορά της Απόφασης – Πλαισίου 2002/584/ΔΕΥ αναφορικά με το Ευρωπαϊκό Ένταλμα Σύλληψης και τις διαδικασίες παράδοσης Εκζητουμένων μεταξύ των Κρατών Μελών, και η συμμόρφωση με τους λόγους που έχει εγείρει η Ευρωπαϊκή Επιτροπή στην Προειδοποιητική Επιστολή που απέστειλε στη Δημοκρατία με αρ. αναφ. C (2021)815 final και ημερ. 18/2/2021.

Συγκεκριμένα, ο βασικός νόμος τροποποιείται ώστε στις περιπτώσεις όπου η μη εκτέλεση του ευρωπαϊκού εντάλματος σύλληψης εξαρτάται από το γεγονός ότι η Δημοκρατία αναλαμβάνει την υποχρέωση να εκτελέσει την ποινή ή το μέτρο ασφαλείας σύμφωνα με τους ποινικούς της νόμους, τόσο οι ημεδαποί όσο και τα πρόσωπα που κατοικούν ή διαμένουν στη Δημοκρατία να τυγχάνουν της ίδιας ρύθμισης. Οι υφιστάμενες διατάξεις περιλαμβάνουν τις περιπτώσεις ημεδαπών προσώπων στους λόγους υποχρεωτικής μη εκτέλεσης σε αντίθεση με τις περιπτώσεις των προσώπων που κατοικούν οι διαμένουν στη Δημοκρατία που περιλαμβάνονται στους λόγους προαιρετικής μη εκτέλεσης, γεγονός που, ως επισημαίνει η Επιτροπή, δημιουργεί διάκριση.

Με το ίδιο τρόπο, τροποποιείται το εδάφιο 1 του άρθρου 15 του Νόμου ώστε οι εγγυήσεις που προβλέπονται για τη διαμεταγωγή στην Κυπριακή Δημοκρατία προσώπου που διώκεται στη βάση ευρωπαϊκού εντάλματος σύλληψης, για να εκτίσει στην Κύπρο την στερητική της ελευθερίας ποινή ή το στερητικό της ελευθερίας μέτρο ασφαλείας που θα απαγγελθεί εναντίον του στο κράτος έκδοσης του εντάλματος, να ρυθμίζουν με όμοιο τρόπο τόσο τις περιπτώσεις των προσώπων που κατοικούν στη Δημοκρατία όσο και τις περιπτώσεις των ημεδαπών προσώπων.

Περαιτέρω, τροποποιούνται τα εδάφια 3 και 4 του άρθρου 32 του βασικού Νόμου ώστε οι όροι διαμεταγωγής προσώπων μέσω του εδάφους της Κυπριακής Δημοκρατίας να επεκταθούν και στις περιπτώσεις προσώπων που κατοικούν στη Δημοκρατία, επιπρόσθετα από τις περιπτώσεις των ημεδαπών.

Ένας από τους λόγους που έχει εγείρει η Επιτροπή είναι ότι ο Νόμος δεν διασφαλίζει σε όλες τις περιπτώσεις ότι η διαδικασία έφεσης κατά της οριστικής απόφασης του αρμόδιου Δικαστή, όταν ο εκζητούμενος δεν συγκατατίθεται στην παράδοση, συμμορφώνεται με την προθεσμία των εξήντα (60) ημερών που θέτει η Απόφαση - Πλαίσιο για έκδοση οριστικής απόφασης αναφορικά με την εκτέλεση του ευρωπαϊκού

εντάλματος σύλληψης και που ξεκινά με την σύλληψη του εκζητουμένου. Το Υπουργείο ήγειρε το ζήτημα στο Ανώτατο Δικαστήριο το οποίο, με εισήγησή του, προχωρεί σε ρύθμιση του θέματος με Διαδικαστικό Κανονισμό.

Πρόσθετα, το νομοσχέδιο προσδιορίζει, με την τροποποίηση που επιφέρει στο εδάφιο (1) του άρθρου 24, ότι οι λόγοι έφεσης κατά της οριστικής απόφασης του αρμοδίου Δικαστή θα αφορούν μόνο νομικά σημεία.

Τέλος, το νομοσχέδιο επιφέρει τροποποίηση στα εδάφια (2) και (3) του άρθρου 29 του βασικού Νόμου ούτως ώστε ο καθορισμός νέας ημερομηνίας παράδοσης του εκζητουμένου προσώπου στις περιπτώσεις όπου η παράδοση εμποδίζεται λόγω περιστάσεων που δεν ελέγχονται από τα κράτη μέλη ή όπου, κατ’ εξαίρεση, αυτή αναστέλλεται προσωρινά για σοβαρούς ανθρωπιστικούς λόγους, να μπορεί να οριστεί από το Δικαστήριο χωρίς την υποβολή γραπτού αιτήματος από την Κεντρική Αρχή.

Το συνημμένο νομοσχέδιο έτυχε νομοτεχνικού ελέγχου από τη Νομική Υπηρεσία της Δημοκρατίας και υποβάλλεται με την αιτιολογική έκθεση του Γενικού Εισαγγελέα που το συνοδεύει.

Συνυποβάλλεται με την παρούσα Εισηγητική Έκθεση, Ερωτηματολόγιο Ανάλυσης Αντικτύπου, συμπληρωμένο στα σημεία που εφαρμόζεται.

Το Νομοσχέδιο εγκρίθηκε από το Υπουργικό Συμβούλιο κατά την συνεδρία του ημερομηνίας 16 Ιουνίου 2021.

ΥΠΟΥΡΓΕΙΟ ΔΙΚΑΙΟΣΥΝΗΣ

ΚΑΙ ΔΗΜΟΣΙΑΣ ΤΑΞΕΩΣ

8 Ιουλίου 2021

ΓΔΧ